<classify> Shirika la Viwango Tanzania TBS tangu kuanzishwa kwake kwa Sheria ya Bunge Na 3 ya mwaka 1975 na hatimaye kuanzishwa upya kwa Sheria Bunge Na. 2 ya mwaka 2009 imekuwa ni chachu ya maendeleo ya viwanda nchini , kutokana na majukumu yake ya kudhibiti ubora wa bidhaa yanayokokwenda sambamba na kumlinda mlaji pamoja na kuwezesha biashara.Ili kumlinda mlaji na kuwezesha biashara, Shirika limejikita katika kuandaa viwango vya kitaifa, kikanda na kimataifa, vinavyotumika kupima ubora wa bidhaa mbalimbali zinazozalishwa hapa nchini na zile zinazotoka nje ya nchi. Mbali na uandaaji wa viwango Shirika pia lina maabara nane za upimaji zenye wataalamu waliobea katika Nyanja zote za upimaji wa bidhaa mbalimbali na vifaa vya kisasa.Maabara hizo ni pamoja na ya chakula, kemia, nguo kondomu, ugezi,uhandisi umeme, uhandisi mitambo, uhandisi ujenzi pamoja na kituo cha ufungashaji Hivi karibuni Waziri Mkuu wa Jamhuri ya Muungano wa Tanzania Mhe. Kassim Majaliwa alifanya ziara katika Shirika na kujionea jinsi wataalamu wa maabara wanavyofanya kazi kwa ufanisi wa hali ya juu.Nimefurahishwa sana na Utendaji wa TBS, zaidi ni kuona Watanzania wazawa ndiyo wanaofanya kazi za upimaji katika maabara, endeleeni kuchapa kazi, anasema Mhe. Majaliwa.Pongezi hizi za Mheshimiwa Majaliwa kwa TBS zimetokana na jinsi Shirika lilivyojikita kuhakikisha kuwa Tanzania ya Viwanda inawezekana kwa kuhakikisha kuwa bidhaa zote zinazozalishwa hapa nchini na zile zinazotoka nje ya nchi zinapimwa ubora wake na wataalamu waliopo.Licha ya kuwa na maabara na wataalamu pia maabara hizi zina vyeti vya umahiri ambavyo vinatambulika kimataifa, kutokana na ukweli kwamba majibu ya sampuli zinazopimwa katika maabara hizi zenye umahiri, yanatambulika duniani kote, hivyo huondokana na vikwazo vya kibiashara.Serikali ya awamu ya tano tangu ilipoingia madarakani chini ya uongozi wa Dkt John Joseph Pombe Magufuli, imekuwa karibu sana na Shirika kwa kuhakikisha kuwa kazi zinazofanywa na Shirika zinaendelea kufanywa kwa viwango vya hali ya juu, ikiwa ni pamoja na kutoa fedha kiasi cha Shilingi Bilioni 19 .3 kwa ajili ya ujenzi wa jengo la maabara ya kisasa.Jengo hilo lililoanza kujengwa mwaka 2017, hivi sasa limekwisha kamilika na baadhi ya maabara zimeshaanza kutumika huku uzinduzi rasmi wa jengo hilo ukisubiri kufanyika hivi karibuni. Kukamilika kwa ujenzi wa jengo hilo la maabara lililopo Ubungo jijini Dar es Salaam, kunatokana na jinsi Serikali ya awamu ya tano inavyolipa kipaumbele suala la viwango, ili wazalishaji wa hapa nchini waweze kutumia Shirika hilo kikamilifu kuthibitisha ubora wa bidhaa wanazozalisha.Katika kipindi cha ujenzi wa uchumi wa viwanda Shirika limethibitisha ubora wa bidhaa mpya 964 na kupatiwa leseni ya kutumia alama ya ubora ya tbs baada ya kukidhi matakwa ya viwango. Idadi hii ya wazalishaji waliokwisha thibitisha ubora wa bidhaa ni kubwa kutokana na ukweli kwamba viwanda vingi vimeanzishwa katika kipindi hiki na kuanza uzalishaji ambao unazingatia viwango.Mbali na viwanda hivyo vilivyoanzishwa na wawekezaji wa ndani na wale wanaotoka nje ya nchi, pia wajasiriamali wamepata hamasa kubwa ya kuzalisha bidhaa kwa kuzingatia viwango, kutokana na Serikali kupitia TBS kuendelea kutoa bure huduma ya kuthibitisha ubora wa bidhaa. Kupitia huduma hii Serikali kupitia TBS imekuwa ikitenga kiasi cha shilingi milioni mia mbili TZS 200,000,000.00 kila mwaka kwa ajili ya ukaguzi, upimaji na cheti ya kutumia alama ya ubora wa TBS.Wajasiriamali hao wanaotambuliwa kupitia Shirika la Kuhudimia viwanda vidogo SIDO, hupatiwa huduma na Shirika la Viwango bila kutozwa gharama yoyote kwa miaka mitatu ya kwanza na baada ya miaka mitatu ndipo huanza kuchangia kiasi kidogo cha fedha kuanzia asilimia 25, kwa mwaka wa nne na kuendelea kuchangia asilimia 50, 75 mpaka 100 kwa miaka inayofuata.Gharama hizi zinazotozwa kwa wajasiriamali baada ya miaka mitatu kuisha,lengo ni kuwawezesha wajasiriamali wengine wanaoibuka ili nao pia waweze kupatiwa huduma ya kuthibitisha bidhaa bure kwa miaka mitatu ya kwanza. Shirika lina imani kuwa mjasiriamali baada ya kuthibitisha ubora wa bidhaa anazozizalisha anakuwa na uwezo wa kuuza bidhaa mahali popote kutokana na bidhaa hizo kukubalika, hivyo kushindana vyema katika soko la ndani na nje ya nchi.Kwa upande wa mapato yanayotokana na huduma zinazotolewa na Shirika ambazo ni huduma za upimaji, mafunzo pamoja na tozo mbalimbali za ukaguzi wa bidhaa ndani na nje ya nchi, jumla ya shilingi Bilioni Thelathini na Tatu, Milioni Mia Mbili Arobaini na Sita, Laki Nane na Sitini na Nne TZS 33,246,864,000 zimewasilishwa kwa Msajili wa Hazina ikiwa ni ni mchango wa asilimia 15 ya mapato ya Shirika na gawio la ziada ya asilimia 70 excess capital katika kipindi cha mwaka 20162017, 20172018, na 20182019.Vilevile kutokana na utendaji mzuri na umahiri wake , Sheria ya Fedha ya mwaka 2019 imeipatia Shirika majukumu ya usajili wa jengo na bidhaa za chakula na vipodozi, kazi iliyokuwa ikifanywa awali na iliyokuwa Mamlaka ya Chakula na Dawa, TFDA. Majukumu hayo yaliyoanza kufanywa na TBS kuanzia Julai 2019, kwa kiasi kikubwa yameleta hamasa kwa Shirika, pia yamepunguza kero kwa wafanyabiashara kwani kabla ya mabadiliko haya wafanyabiashara walikuwa wanahudumiwa na taasisi zote mbili kwa kazi zinazofanana.Maamuzi haya ya Serikali ya kuliongezea Shirika majukumu yanadhihirisha wazi ni jinsi gani Serikali ina imani na utendaji wa Shirika, hivyo Shirika litaendelea kufanya kazi kwa ufanisi lengo likiwa ni kuhakikisha kuwa bidhaa bora pekee ndizo zinakuwepo katika soko la Tanzania na kuwa na Tanzania ya viwanda vyenye kuzalisha bidhaa bora wakati wote.  <topic>: kitaifa 